Vážený pán riaditeľ, obraciam sa na Vás ako predseda občianskeho združenia Veteranis Militum Nuntium Muneris v súvislosti s návrhom Ústavného zákona o starobnom dôchodkovom systéme   z dielne Ministerstva práce a sociálnych vecí SR. Členovia nášho občianskeho združenia, všetci poberatelia výsluhových dôchodkov, sú znepokojení návrhom toho Ústavného zákona, v ktorom nie je riešená otázka sociálneho zabezpečenia policajtov, vojakov, príslušníkov  bezpečnostných a záchranných zborov.

V čl. 2 sa hovorí ako o univerzálnom systéme na primerané hmotné zabezpečenie v starobe bez možnosti odlišnej úpravy pre konkrétne, druhovo určené skupiny zúčastnených osôb ak takúto úpravu vyložene neumožňuje tento ústavný zákon. Uvádzam citáciu z návrhu zákona:

**Základné ustanovenia**

**Čl. 1**

Tento ústavný zákon ustanovuje niektoré podrobnosti o základnom práve na primerané hmotné zabezpečenie v starobe a ustanovuje organizáciu starobného dôchodkového systému.

**Čl. 2**

(1)   Starobný dôchodkový systém je organizovaný ako univerzálny systém, založený na jednotných podmienkach výkonu základného práva na primerané hmotné zabezpečenie v starobe pre všetky zúčastnené osoby, bez možnosti odlišnej úpravy pre konkrétne, druhovo určené skupiny zúčastnených osôb, ak takúto úpravu výslovne neumožňuje tento ústavný zákon.

V dôvodovej správe  sa k tomuto článku uvádza:

Princíp univerzálnosti má za cieľ zabrániť kreovaniu rôznych špeciálnych starobných
dôchodkových systémov alebo „podsystémov“, ktoré by boli zamerané na špeciálne, druhovo
určené kategórie osôb. Z tohto pravidla môžu existovať výnimky len ak to výslovne ustanovuje
návrh ústavného zákona. Jednou z možných výnimiek je možnosť na zákonnej úrovni
zohľadniť náročnosť alebo prospešnosť činnosti, ktorú osoba vykonávala a toto kritérium
činnosti použiť napr. pri nastavení zásluhovej zložky hmotného zabezpečenia v starobe. Svojho
druhu výnimku tiež predstavuje úprava čl. 17 vo vzťahu k výsluhovému zabezpečeniu podľa
zákona č. 328/2002 Z. z. v znení neskorších predpisov.

Vzhľadom na to, že v navrhovanom ústavnom zákone sa hovorí o zákone č. 328/2002 Z.z. nemôže byť v budúcnosti zákon č. 328/2002 Z.z. použitý na sociálneho zabezpečenie policajtov a vojakov pretože nie je definovaný ako výnimka v danom ústavnom zákone, ktorý má vyššiu právnu silu ako zákon 328/2020 Z.z.

V dôvodovej správe je uvedený aj komentár k článku 17, ktorý sa vzťahuje k prechodným ustanoveniam, v návrhu zákona však tento článok uvedený nie je, teda nepoznáme znenie textu. Z komentára však je zrejme, že sa uvažuje o zrušení systému výsluhového zabezpečenia.

Text dôvodovej správy v plnom znení:

K čl. 17
Vzhľadom na to, že jedným zo základných pravidiel pre zákonnú úpravu organizácie
a výkonu základného práva na primerané hmotné zabezpečenie v starobe je aj univerzálnosť
starobného dôchodkového systému a zákaz vytvárania „podsystémov“ napríklad na základe
kritéria druhu vykonávanej činnosti alebo druhu pracovnoprávneho vzťahu, je nevyhnutné
vyjadriť vzťah tohto návrhu ústavného zákona (a teda aj zásady univerzálnosti) k dnes
existujúcemu sociálnemu zabezpečeniu organizovanému a vykonávanému podľa zákona
č. 328/2002 Z. z. v znení neskorších predpisov v rozsahu, v akom sa ním realizuje základné
právo na primerané hmotné zabezpečenie v starobe.
Predkladateľ navrhuje tento konflikt riešiť v prospech existujúceho systému
výsluhového zabezpečenia podľa citovaného zákona v rozsahu, v akom ku dňu účinnosti
návrhu ústavného zákona bude upravený a vylúčiť tento druh sociálneho zabezpečenia
z pôsobnosti návrhu ústavného zákona.
Pravidlo ďalšej koexistencie univerzálneho dôchodkového systému a systému
výsluhového zabezpečenia je následne ustanovené tak, aby rešpektovanie osobitnej úpravy
výkonu základného práva na primerané hmotné zabezpečenie v starobe, ak je realizované
v systéme dnešného výsluhového zabezpečenia podľa zákona č. 328/2002 Z. z. v znení
neskorších predpisov zostalo zachované dovtedy, dokedy nebude bez náhrady zrušené alebo
dokedy bude v čo aj zúženej podobe existovať. Inak povedané, ak bude vecná pôsobnosť
citovaného zákona zúžená, tak v rozsahu zúženia sa na dotknutú skupinu osôb dnes účastných
na systéme výsluhového zabezpečenia bude vzťahovať všeobecná úprava starobného
dôchodkového systému. To isté platí aj pre prípad zúženia vecnej pôsobnosti, resp. pre prípad
zrušenia tohto osobitného systému bez náhrady.

Vzhľadom ny vyššie uvedené preto navrhujeme, aby bol doplnený bod 2a nasledujúceho znenia:

Tento zákon sa nevzťahuje na systém osobitného dôchodkového zabezpečenia policajtov, vojakov, príslušníkov bezpečnostných a záchranných zborov.